b'\n_START_ARTICLE_\nGhidul autostopistului galactic\n_START_SECTION_\nIntriga\n_START_PARAGRAPH_\nDiferitele versiuni urmeaz\xc4\x83 aceea\xc8\x99i intrig\xc4\x83 de baz\xc4\x83 dar se contrazic \xc3\xaen multe am\xc4\x83nunte, fiind rescrise de Adams \xc8\x99i modificate substan\xc8\x9bial pentru fiecare nou\xc4\x83 adaptare. \xc3\x8en toate versiunile, ac\xc8\x9biunea urm\xc4\x83re\xc8\x99te aventurile lui Arthur Dent, un englez ghinionist, de\xc8\x99i \xc3\xaen poveste se implic\xc4\x83 \xc8\x99i alte personaje importante: Ford Prefect, un extraterestru de pe o planet\xc4\x83 de pe l\xc3\xa2ng\xc4\x83 Betelgeuse care este cercet\xc4\x83tor pentru ghidul eponim; Zaphod Beeblebrox, semi-v\xc4\x83rul lui Ford \xc8\x99i pre\xc8\x99edintele Galaxiei; robotul deprimat Marvin \xc8\x99i Trillian, fost\xc4\x83 Tricia McMillan, o femeie pe care Arthur a \xc3\xaent\xc3\xa2lnit-o la o petrecere din Islington, singurul alt supravie\xc8\x9buitor al distrugerii P\xc4\x83m\xc3\xa2ntului.\n_START_SECTION_\nOrigini\n_START_PARAGRAPH_\nPrimul serial radiofonic provine dintr-o propunere intitulat\xc4\x83 \xe2\x80\x9eSf\xc3\xa2r\xc8\x99iturile P\xc4\x83m\xc3\xa2ntului\xe2\x80\x9d: \xc8\x99ase episoade autonome, toate termin\xc3\xa2ndu-se cu distrugerea P\xc4\x83m\xc3\xa2ntului \xc3\xaen c\xc3\xa2te un fel diferit. Scriind primul episod, Adams a realizat c\xc4\x83 are nevoie de un extraterestru pe planet\xc4\x83 pentru a da ceva context, \xc8\x99i c\xc4\x83 acel extraterestru are nevoie de un motiv pentru a fi acolo. Adams s-a hot\xc4\x83r\xc3\xa2t \xc3\xaen final s\xc4\x83 fac\xc4\x83 extraterestrul s\xc4\x83 fie un cercet\xc4\x83tor itinerant pentru o \xe2\x80\x9ecarte cu totul remarcabil\xc4\x83\xe2\x80\x9d intitulat\xc4\x83 Ghidul autostopistului galactic. Pe m\xc4\x83sur\xc4\x83 ce a progresat scrierea scenariului primului episod, Ghidul a devenit centrul pove\xc8\x99tii, \xc8\x99i el a hot\xc4\x83r\xc3\xa2t s\xc4\x83 concentreze serialul pe el, distrugerea P\xc4\x83m\xc3\xa2ntului r\xc4\x83m\xc3\xa2n\xc3\xa2nd singurul lucru r\xc4\x83mas din vechea idee._NEWLINE_Adams a sus\xc8\x9binut c\xc4\x83 ideea titlului i-a venit de la un incident din 1971 care i s-a \xc3\xaent\xc3\xa2mplat c\xc3\xa2nd f\xc4\x83cea Autostopul prin Europa continental\xc4\x83 \xc3\xaen tinere\xc8\x9be, cu un exemplar din cartea Ghidul Europei pentru autostopi\xc8\x99ti. C\xc3\xa2nd z\xc4\x83cea beat pe un c\xc3\xa2mp de la Innsbruck cu cartea \xc3\xaen m\xc3\xa2n\xc4\x83 \xc8\x99i uit\xc3\xa2ndu-se la stele, s-a g\xc3\xa2ndit c\xc4\x83 ar fi o idee bun\xc4\x83 dac\xc4\x83 cineva ar scrie \xc8\x99i un ghid al galaxiei pentru autostopi\xc8\x99ti. Ulterior, \xc3\xaens\xc4\x83, el a sus\xc8\x9binut c\xc4\x83 a povestit aceast\xc4\x83 anecdot\xc4\x83 de at\xc3\xa2tea ori, \xc3\xaenc\xc3\xa2t a uitat incidentul \xc3\xaensu\xc8\x99i, \xc8\x99i nu-\xc8\x99i mai amintea dec\xc3\xa2t cum l-a povestit. Prietenii lui au spus adesea c\xc4\x83 Adams a mai vorbit despre ideea \xe2\x80\x9eautostopului prin galaxie\xe2\x80\x9d \xc3\xaentr-o vacan\xc8\x9b\xc4\x83 petrecut\xc4\x83 \xc3\xaen Grecia \xc3\xaen 1973._NEWLINE_Ghidul fictiv al lui Adams este o carte electronic\xc4\x83 ce se constituie \xc3\xaentr-un ghid al galaxiei Calea Lactee, publicat la \xc3\xaenceput de Megadodo Publications, una dintre marile edituri din Locuri din Ghidul autostopistului galactic. Nara\xc8\x9biunile diferitelor versiuni ale pove\xc8\x99tii sunt punctate frecvent cu extrase din Ghid. Vocea Ghidului (Peter Jones \xc3\xaen primele dou\xc4\x83 seriale radiofonice \xc8\x99i \xc3\xaen primele versiuni de televiziune, urmat de William Franklyn \xc3\xaen a treia, a patra \xc8\x99i a cincea serie la radio, \xc8\x99i de Stephen Fry \xc3\xaen versiunea cinematografic\xc4\x83), a fost \xc8\x99i vocea naratorului.\n_START_SECTION_\nRomane\n_START_PARAGRAPH_\nRomanele au fost descrise ca \xe2\x80\x9eo trilogie \xc3\xaen cinci p\xc4\x83r\xc8\x9bi\xe2\x80\x9d, fiind denumit trilogie la lansarea celei de a treia c\xc4\x83r\xc8\x9bi, dup\xc4\x83 care \xe2\x80\x9etrilogie \xc3\xaen patru p\xc4\x83r\xc8\x9bi\xe2\x80\x9d la lansarea celei de a patra. Edi\xc8\x9bia american\xc4\x83 a celei de-a cincea p\xc4\x83r\xc8\x9bi a fost lansat\xc4\x83 cu descrierea: \xe2\x80\x9ea cincea carte din din ce \xc3\xaen ce mai imprecis denumita trilogie a Autostopistului\xe2\x80\x9d. Viitoarele relans\xc4\x83ri ale c\xc4\x83r\xc8\x9bii purtau \xc8\x99i ele legenda \xe2\x80\x9e[prima, a doua, a treia, a patra] din din ce \xc3\xaen ce mai imprecis denumita trilogie a Autostopistului\xe2\x80\x9d. \xc3\x8en plus, textul de pe coperta din spate a celei de a cincea c\xc4\x83r\xc8\x9bi descrie cu umor cartea ca fiind cea care \xe2\x80\x9ed\xc4\x83 un cu totul nou \xc3\xaen\xc8\x9beles cuv\xc3\xa2ntului \xc2\xabtrilogie\xc2\xbb\xe2\x80\x9d._NEWLINE_Ac\xc8\x9biunea serialelor radiofonic \xc8\x99i de televiziune sunt mai mult sau mai pu\xc8\x9bin similare celor din primele dou\xc4\x83 romane, de\xc8\x99i unele dintre evenimente au loc \xc3\xaen alt\xc4\x83 ordine \xc8\x99i multe detalii difer\xc4\x83. P\xc4\x83r\xc8\x9bile a cincea \xc8\x99i a \xc8\x99asea ale serialului de la radio au fost \xc3\xaen mare parte scrise de John Lloyd, dar materialul s\xc4\x83u nu a mai ajuns \xc3\xaen celelalte versiuni ale pove\xc8\x99tii._NEWLINE_\xc3\x8enainte de a muri de atac de cord la 49 de ani, \xc3\xaen 2001, Adams se g\xc3\xa2ndea s\xc4\x83 scrie un al \xc8\x99aselea roman din seria Autostopistului. El lucra \xc8\x99i la un al treilea roman cu Dirk Gently sub titlul provizoriu The Salmon of Doubt (Somonul \xc3\xaendoielii), dar a sim\xc8\x9bit c\xc4\x83 nu-i iese \xc8\x99i a renun\xc8\x9bat. El a declarat \xc3\xaentr-un interviu c\xc4\x83 unele dintre ideile din acel proiect ar fi mai potrivite \xc3\xaen seria Autostopistului \xc8\x99i a sugerat c\xc4\x83 ar putea refolosi o parte din acel material \xc3\xaentr-o a \xc8\x99asea carte din aceast\xc4\x83 serie. El a spus despre \xc3\x8en mare parte, inofensiv c\xc4\x83 este o carte \xe2\x80\x9efoarte sumbr\xc4\x83\xe2\x80\x9d \xc8\x99i a spus c\xc4\x83 i-ar pl\xc4\x83cea s\xc4\x83 termine \xe2\x80\x9eAutostopistul\xe2\x80\x9d \xc3\xaentr-o not\xc4\x83 mai vesel\xc4\x83. Adams a remarcat \xc8\x99i c\xc4\x83 dac\xc4\x83 ar scrie o a \xc8\x99asea parte, cel pu\xc8\x9bin ar \xc3\xaencepe cu toate personajele \xc3\xaen acela\xc8\x99i loc. Eoin Colfer, care a scris a \xc8\x99asea carte din seria Autostopistului \xc3\xaen 2008\xe2\x80\x932009, s-a folosit de acest din urm\xc4\x83 concept dar se pare c\xc4\x83 de niciuna din ideile din Somonul \xc3\xaendoielii.\n_START_SECTION_\nGhidul autostopistului galactic\n_START_PARAGRAPH_\n\xc3\x8en Ghidul autostopistului galactic (publicat \xc3\xaen 1979), personajele viziteaz\xc4\x83 legendara planet\xc4\x83 Magrathea, sediul industriei pr\xc4\x83bu\xc8\x99ite a construc\xc8\x9biilor de planete, \xc8\x99i fac cuno\xc8\x99tin\xc8\x9b\xc4\x83 cu Slartibartfast, un proiectant de coaste marine, realizator al fiordurilor Norvegiei. Din arhive, el extrage \xc8\x99i relateaz\xc4\x83 povestea unei rase de fiin\xc8\x9be pan-dimensionale \xc8\x99i hiperinteligente care au construit un calculator pe nume G\xc3\xa2ndire Profund\xc4\x83 pentru a calcula r\xc4\x83spunsul la \xc3\xaentrebarea suprem\xc4\x83 despre Via\xc8\x9b\xc4\x83, Univers \xc8\x99i tot Restul. C\xc3\xa2nd, dup\xc4\x83 multe mii de ani, acesta a ar\xc4\x83tat c\xc4\x83 r\xc4\x83spunsul este 42, G\xc3\xa2ndire Profund\xc4\x83 a prezis c\xc4\x83 se poate realiza un alt calculator, mai puternic dec\xc3\xa2t el, care s\xc4\x83 calculeze \xc8\x99i \xc3\xaentrebarea. (Ulterior, Adams va crea \xc8\x99i phrases from "The Hitchhiker\'s Guide to the Galaxy", un puzzle care putea fi abordat \xc3\xaen mai multe feluri, toate d\xc3\xa2nd rezultatul 42.)_NEWLINE_Acest al doilea calculator, adesea confundat cu o planet\xc4\x83 (din cauza m\xc4\x83rimii sale \xc8\x99i a utiliz\xc4\x83rii componentelor biologice), era P\xc4\x83m\xc3\xa2ntul, care a fost distrus de vogoni pentru a face loc unei autostr\xc4\x83zi hiperspa\xc8\x9biale de centur\xc4\x83, cu cinci minute \xc3\xaenainte de a-\xc8\x99i termina de executat programul s\xc4\x83u pe care-l rula de zece milioane de ani. Dou\xc4\x83 fiin\xc8\x9be ale acelei rase pan-dimensionale hiperinteligente care a comandat P\xc4\x83m\xc3\xa2ntul s-au deghizat \xc3\xaen \xc8\x99oarecii lui Trillian, \xc8\x99i \xc3\xaencearc\xc4\x83 s\xc4\x83 disece creierul lui Arthur \xc3\xaen speran\xc8\x9ba de a reconstrui solu\xc8\x9bia, \xc3\xaentruc\xc3\xa2t el era parte a matricii P\xc4\x83m\xc3\xa2ntului cu c\xc3\xa2teva clipe \xc3\xaenainte de distrugerea lui, deci se poate ca el s\xc4\x83 aib\xc4\x83 o parte din \xc3\xaentrebare \xc3\xaengropat\xc4\x83 undeva \xc3\xaen creier. Trillian este \xc8\x99i ea om, dar a plecat de pe P\xc4\x83m\xc3\xa2nt cu \xc8\x99ase luni \xc3\xaen urm\xc4\x83 cu Zaphod Beeblebrox, pre\xc8\x99edintele Galaxiei. Protagoni\xc8\x99tii scap\xc4\x83, preg\xc4\x83tind scena pentru \xe2\x80\x9eRestaurantul de la sf\xc3\xa2r\xc8\x99itul universului\xe2\x80\x9d. \xc8\x98oarecii, \xc3\xaen lipsa lui Arthur, creeaz\xc4\x83 o \xc3\xaentrebare fals\xc4\x83, care le permite s\xc4\x83 nu mai a\xc8\x99tepte alte zece milioane de ani ca s\xc4\x83 ob\xc8\x9bin\xc4\x83 rezultatul. \xc3\x8entrebarea inventat\xc4\x83 de ei este \xe2\x80\x9eC\xc3\xa2te drumuri un om ar avea de f\xc4\x83cut?\xe2\x80\x9d_NEWLINE_Cartea a fost adaptat\xc4\x83 dup\xc4\x83 primele patru episoade radiofonice. A fost publicat\xc4\x83 prima oar\xc4\x83 \xc3\xaen 1979, cu copert\xc4\x83 de h\xc3\xa2rtie, de Pan Books, dup\xc4\x83 ce BBC Books a refuzat oferta, decizie pe care ulterior au regretat-o. Cartea a ajuns pe primul loc \xc3\xaen clasamentul c\xc4\x83r\xc8\x9bilor din a doua s\xc4\x83pt\xc4\x83m\xc3\xa2n\xc4\x83, \xc8\x99i s-a v\xc3\xa2ndut \xc3\xaen peste 250.000 de exemplare \xc3\xaen primele trei s\xc4\x83pt\xc4\x83m\xc3\xa2ni de la lansare. Harmony Books, o divizie a Random House \xc3\xaen Statele Unite, a publicat \xc3\xaen octombrie 1980, o edi\xc8\x9bie cu copert\xc4\x83 cartonat\xc4\x83, iar edi\xc8\x9bia american\xc4\x83 cu copert\xc4\x83 de h\xc3\xa2rtie din 1981 a fost promovat\xc4\x83 cu 3000 de copii distribuite gratuit de revista Rolling Stone. \xc3\x8en 2005, Del Rey Books a relansat seria Autostopistului cu noi coperte pentru lansarea filmului din 2005. P\xc3\xa2n\xc4\x83 \xc3\xaen 2010, s-a v\xc3\xa2ndut \xc3\xaen peste 14\xc2\xa0milioane de exemplare._NEWLINE_\xc3\x8en 1994 a ap\xc4\x83rut o edi\xc8\x9bie ilustrat\xc4\x83 cu fotografii.\n_START_SECTION_\nRestaurantul de la sf\xc3\xa2r\xc8\x99itul universului\n_START_PARAGRAPH_\n\xc3\x8en The Restaurant at the End of the Universe (publicat\xc4\x83 \xc3\xaen 1980), Zaphod se desparte de ceilal\xc8\x9bi \xc8\x99i constat\xc4\x83 c\xc4\x83 face parte dintr-o conspira\xc8\x9bie al c\xc4\x83rei scop este cel de a descoperi cine conduce de fapt universul. Zaphod se \xc3\xaent\xc3\xa2lne\xc8\x99te cu Zarniwoop, conspirator \xc8\x99i editor la Ghid, care \xc8\x99tie unde se afl\xc4\x83 conduc\xc4\x83torul anonim. Zaphod se re\xc3\xaent\xc3\xa2lne\xc8\x99te pentru scurt timp cu ceilal\xc8\x9bi pentru o c\xc4\x83l\xc4\x83torie \xc3\xaen timp p\xc3\xa2n\xc4\x83 la sf\xc3\xa2r\xc8\x99itul universului \xc8\x99i asist\xc4\x83 la acest eveniment \xc3\xaen restaurantul Milliways. Zaphod \xc8\x99i Ford hot\xc4\x83r\xc4\x83sc s\xc4\x83 fure o nav\xc4\x83 de acolo, nav\xc4\x83 ce se dovede\xc8\x99te a fi una de cascadorii, pre-programat\xc4\x83 s\xc4\x83 se pr\xc4\x83bu\xc8\x99easc\xc4\x83 \xc3\xaentr-o stea ca efect special pentru un spectacol. Neput\xc3\xa2nd schimba cursul, personajele principale \xc3\xael fac pe Marvin s\xc4\x83 opereze ma\xc8\x99ina de teleportat g\xc4\x83sit\xc4\x83 \xc3\xaen nav\xc4\x83, care \xc3\xaenc\xc4\x83 era func\xc8\x9bional\xc4\x83, dar nu avea control automat (cineva trebuie s\xc4\x83 r\xc4\x83m\xc3\xa2n\xc4\x83 \xc3\xaen urm\xc4\x83 ca s-o controleze), iar Marvin pare a se fi sacrificat. Zaphod \xc8\x99i Trillian descoper\xc4\x83 c\xc4\x83 Universul este pe m\xc3\xa2inile sigure ale unui om simplu \xc8\x99i u\xc8\x99or nebun care tr\xc4\x83ie\xc8\x99te singur cu pisica lui pe o planet\xc4\x83 \xc3\xaendep\xc4\x83rtat\xc4\x83, \xc3\xaentr-o colib\xc4\x83 de lemn._NEWLINE_Ford \xc8\x99i Arthur ajung pe o nav\xc4\x83 plin\xc4\x83 de refugia\xc8\x9bi ai civiliza\xc8\x9biei Golgafrincham, care \xc3\xae\xc8\x99i p\xc4\x83r\xc4\x83sise planeta de ba\xc8\x99tin\xc4\x83 din cauza iminentei sale distrugeri. Refugia\xc8\x9bii plecaser\xc4\x83 pe trei nave (una cu muncitorii, una cu conduc\xc4\x83torii, intelectualii, medicii \xc8\x99i inginerii \xc8\x99i o a treia, pe care au ajuns \xc8\x99i personajele, cu func\xc8\x9bionarii, economi\xc8\x99tii, avoca\xc8\x9bii, agen\xc8\x9bii imobiliari \xc8\x99i publicitari). Nava se pr\xc4\x83bu\xc8\x99e\xc8\x99te pe P\xc4\x83m\xc3\xa2ntul preistoric; Ford \xc8\x99i Arthur sunt bloca\xc8\x9bi acolo, \xc8\x99i devine clar c\xc4\x83 acest grup de Golgafrinchani, incapabili s\xc4\x83 construiasc\xc4\x83 nici m\xc4\x83car o colib\xc4\x83 \xc8\x99i ale c\xc4\x83ror mari realiz\xc4\x83ri sunt ni\xc8\x99te simple prezent\xc4\x83ri \xc8\x99i reclame, sunt str\xc4\x83mo\xc8\x99ii omului modern, dup\xc4\x83 ce i-au \xc3\xaenl\xc4\x83turat pe hominizii indigeni. Programul rulat de P\xc4\x83m\xc3\xa2nt a fost perturbat de sosirea acestora, astfel c\xc4\x83 Ford \xc8\x99i Arthur reu\xc8\x99esc s\xc4\x83 extrag\xc4\x83 ultimul mesaj de debugging din subcon\xc8\x99tientul lui Arthur sco\xc8\x9b\xc3\xa2nd la \xc3\xaent\xc3\xa2mplare litere dintr-un joc de Scrabble; acesta este: \xe2\x80\x9eCe ob\xc8\x9bii dac\xc4\x83 \xc3\xaenmul\xc8\x9be\xc8\x99ti \xc8\x99ase cu nou\xc4\x83\xe2\x80\x9d. Arthur a comentat apoi: \xe2\x80\x9emereu am spus c\xc4\x83 ceva fundamental este \xc3\xaen neregul\xc4\x83 cu universul\xe2\x80\x9d._NEWLINE_Cartea a fost adaptat\xc4\x83 din restul materialului din serialul radiofonic, de la al cincilea la al doisprezecelea episod, de\xc8\x99i ordinea evenimentelor a fost schimbat\xc4\x83 (\xc3\xaen particular, evenimentele din fitul al \xc8\x99aselea, \xc3\xaen care Ford \xc8\x99i Arthur naufragiaz\xc4\x83 pe P\xc4\x83m\xc3\xa2ntul preistoric, sunt la sf\xc3\xa2r\xc8\x99itul c\xc4\x83r\xc8\x9bii, \xc3\xaen timp ce salvarea lor din fitul al \xc8\x99aptelea este \xc8\x99tears\xc4\x83), mare parte din incidentul Brontitall este omis\xc4\x83, \xc3\xaen locul secven\xc8\x9bei Haggunenon, scris\xc4\x83 \xc3\xaen colaborare cu John Loyd, fiind introdus\xc4\x83 secven\xc8\x9ba cu Disaster Area\xe2\x80\x94introdus\xc4\x83 \xc3\xaen versiunea LP. Adams considera Restaurantul cel mai bun dintre cele cinci romane.\n_START_SECTION_\nVia\xc8\x9ba, universul \xc8\x99i tot restul\n_START_PARAGRAPH_\n\xc3\x8en Life, Universe and Everything (publicat \xc3\xaen 1982), Ford \xc8\x99i Arthur c\xc4\x83l\xc4\x83toresc prin continuumul spa\xc8\x9biu-timp din P\xc4\x83m\xc3\xa2ntul preistoric p\xc3\xa2n\xc4\x83 pe Lord\'s Cricket Ground. Acolo se \xc3\xaent\xc3\xa2lnesc cu Slartibartfast, care \xc3\xaei ia cu el s\xc4\x83-l ajute s\xc4\x83 previn\xc4\x83 un r\xc4\x83zboi galactic. Cu mult timp \xc3\xaen urm\xc4\x83, oamenii de pe Krikkit au \xc3\xaencercat s\xc4\x83 distrug\xc4\x83 via\xc8\x9ba din Univers, dar au fost opri\xc8\x9bi \xc8\x99i \xc3\xaenchi\xc8\x99i pe planeta lor de origine; acum, ei \xc3\xaencearc\xc4\x83 s\xc4\x83 scape. Cu ajutorul lui Marvin, Zaphod \xc8\x99i Trillian, eroii \xc3\xaempiedic\xc4\x83 distrugerea vie\xc8\x9bii \xc3\xaen univers, dup\xc4\x83 care se despart._NEWLINE_A fost prima carte din serie neadaptat\xc4\x83 dup\xc4\x83 un scenariu radiofonic \xc8\x99i scris\xc4\x83 ca atare. Povestea sa se bazeaz\xc4\x83 pe o propunere de scenariu scris\xc4\x83 de Adams pentru o variant\xc4\x83 de Doctor Who, rolul Doctorului fiind \xc3\xaemp\xc4\x83r\xc8\x9bit \xc3\xaentre Slartibartfast (la \xc3\xaenceput), \xc8\x99i apoi Trillian \xc8\x99i Arthur._NEWLINE_\xc3\x8en 2004, ea a fost adaptat\xc4\x83 pentru radio ca \xe2\x80\x9eFaza ter\xc8\x9biar\xc4\x83\xe2\x80\x9d a serialului radiofonic.\n_START_SECTION_\nLa revedere \xc8\x99i mul\xc8\x9bumim pentru pe\xc8\x99te\n_START_PARAGRAPH_\n\xc3\x8en So Long, and Thanks for All the Fish (publicat\xc4\x83 \xc3\xaen 1984), Arthur se vede revenit pe P\xc4\x83m\xc3\xa2nt, surprins s\xc4\x83-l reg\xc4\x83seasc\xc4\x83 dup\xc4\x83 ce acesta fusese ini\xc8\x9bial distrus. El se \xc3\xaendr\xc4\x83goste\xc8\x99te de o fat\xc4\x83 pe nume Fenchurch, \xc8\x99i descoper\xc4\x83 c\xc4\x83 P\xc4\x83m\xc3\xa2ntul pe care se afl\xc4\x83 este o copie realizat\xc4\x83 de delfini \xc3\xaen urma campaniei \xe2\x80\x9eSalva\xc8\x9bi Oamenii\xe2\x80\x9d. El se re\xc3\xaent\xc3\xa2lne\xc8\x99te \xc3\xaen cele din urm\xc4\x83 cu Ford, care sus\xc8\x9bine c\xc4\x83 \xc3\xaentre timp a salvat universul, pentru a face o c\xc4\x83l\xc4\x83torie cu autostopul ca s\xc4\x83 vad\xc4\x83 \xe2\x80\x9eMesajul Final al lui Dumnezeu adresat Crea\xc8\x9biei Sale\xe2\x80\x9d. Pe drum, lor li se al\xc4\x83tur\xc4\x83 Marvin, the Paranoid Android, care, de\xc8\x99i de 37 de ori mai b\xc4\x83tr\xc3\xa2n dec\xc3\xa2t universul \xc3\xaensu\xc8\x99i (din cauza c\xc4\x83l\xc4\x83toriilor \xc3\xaen timp), mai are doar suficient\xc4\x83 energie c\xc3\xa2t s\xc4\x83 citeasc\xc4\x83 mesajul \xc8\x99i s\xc4\x83 se simt\xc4\x83 pu\xc8\x9bin mai bine \xc3\xaenainte de a se opri definitiv.\n_START_SECTION_\n\xc3\x8en mare parte inofensiv\n_START_PARAGRAPH_\n\xc3\x8en cele din urm\xc4\x83, \xc3\xaen Mostly Harmless (publicat \xc3\xaen 1992), vogonii preiau Ghidul autostopistului (sub numele de InfiniDim Enterprises), pentru a-\xc8\x99i \xc3\xaendeplini misiunea de a distruge P\xc4\x83m\xc3\xa2ntul, odat\xc4\x83 pentru totdeauna, \xc3\xaen toate universurile paralele posibile. Dup\xc4\x83 ce a pierdut-o pe Fenchurch \xc8\x99i a \xc3\xaenceput s\xc4\x83 r\xc4\x83t\xc4\x83ceasc\xc4\x83 prin galaxie, Arthur r\xc4\x83m\xc3\xa2ne singurul supravie\xc8\x9buitor al pr\xc4\x83bu\xc8\x99irii unei nave spa\xc8\x9biale pe planeta Lamuella, \xc8\x99i se stabile\xc8\x99te acolo, devenind produc\xc4\x83tor oficial de sandvi\xc8\x99uri al unui sat de oameni simpli \xc8\x99i pa\xc8\x99nici. \xc3\x8entre timp, Ford Prefect p\xc4\x83trunde \xc3\xaen birourile Ghidului, ob\xc8\x9bine de la sistemul informatic drept de decont nelimitat, \xc8\x99i se \xc3\xaent\xc3\xa2lne\xc8\x99te cu The Hitchhiker\'s Guide to the Galaxy, Mark II, un ghid cu inteligen\xc8\x9b\xc4\x83 artificial\xc4\x83, multidimensional, cu puteri mari \xc8\x99i cu un scop ascuns. Dup\xc4\x83 ce refuz\xc4\x83 ajutorul periculos al puternicei ma\xc8\x99ini (pe care \xc3\xael prime\xc8\x99te totu\xc8\x99i), el i-l trimite lui Arthur Dent pentru siguran\xc8\x9b\xc4\x83._NEWLINE_Trillian folose\xc8\x99te ADN-ul donat de Arthur \xc3\xaen schimbul banilor de bilete \xc8\x99i na\xc8\x99te o fat\xc4\x83 dup\xc4\x83 care pleac\xc4\x83 \xc3\xaen c\xc4\x83l\xc4\x83torie ca reporter de r\xc4\x83zboi \xc8\x99i \xc3\xaei las\xc4\x83 fiica, botezat\xc4\x83 Random Frequent Flyer Dent, \xc3\xaen grija lui Arthur. Random, o adolescent\xc4\x83-problem\xc4\x83, fur\xc4\x83 The Guide Mark II \xc8\x99i \xc3\xael folose\xc8\x99te ca s\xc4\x83 se \xc3\xaentoarc\xc4\x83 pe P\xc4\x83m\xc3\xa2nt. Arthur, Ford, Trillian \xc8\x99i Tricia McMillan (Trillian \xc3\xaen acest univers paralel) o urmeaz\xc4\x83 \xc3\xaentr-un club aglomerat, unde Random se sperie de un zgomot \xc8\x99i trage \xc3\xaen Arthur din gre\xc8\x99eal\xc4\x83. Focul de arm\xc4\x83 se soldeaz\xc4\x83 cu moartea unui om (ve\xc8\x99nic ghinionistul Agrajag, omor\xc3\xa2t \xc3\xaen mod repetat din cauza lui Arthur). Imediat dup\xc4\x83 aceea, The Guide Mark II cauzeaz\xc4\x83 distrugerea tuturor P\xc4\x83m\xc3\xa2nturilor posibile din toate universurile paralele probabile. Toate personajele principale, cu excep\xc8\x9bia lui Zaphod, se afl\xc4\x83 pe P\xc4\x83m\xc3\xa2nt \xc3\xaen acel moment \xc8\x99i par a fi fost ucise, aduc\xc3\xa2ndu-le mult\xc4\x83 satisfac\xc8\x9bie vogonilor.\n_START_SECTION_\n\xc8\x98i \xc3\xaenc\xc4\x83 ceva...\n_START_PARAGRAPH_\nLa 17 septembrie 2008 s-a anun\xc8\x9bat c\xc4\x83 autorul serialului Artemis Fowl, Eoin Colfer a fost angajat s\xc4\x83 scrie a \xc8\x99asea parte intitulat\xc4\x83 \xc8\x98i \xc3\xaenc\xc4\x83 ceva... (And Another Thing) \xc3\xaempreun\xc4\x83 cu Jane Belson, v\xc4\x83duva lui Adams.\n_START_SECTION_\nAprecieri\n_START_PARAGRAPH_\nCartea a fost publicat\xc4\x83 de Penguin Books \xc3\xaen Regatul Unit \xc8\x99i de Hyperion \xc3\xaen SUA la 12 octombrie 2009._NEWLINE_Ghidul autostopistului galactic a fost trecut\xc4\x83 de editorii site-ului Superscholar.org pe locul al doilea \xc3\xaen lista celor mai influente 50 de c\xc4\x83r\xc8\x9bi din ultimii 50 de ani, fiind dep\xc4\x83\xc8\x99it\xc4\x83 doar de Things Fall Apart (1958) de Chinua Achebe.'